Komisijos sprendimas
1994 m. gegužės 25 d.
nustatantis išsamias Tarybos direktyvos 90/425/EEB dėl Bendrijos vidaus prekybos tam tikrais gyvūnais ir produktais veterinarinių ir zootechninių patikrinimų, atliekamų siekiant sukurti vidaus rinką, 9 straipsnio 1 dalies taikymo taisykles
(94/339/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekybos tam tikrais gyvūnais ir produktais veterinarinių ir zootechninių patikrinimų, atliekamų siekiant sukurti vidaus rinką [1], su paskutiniais pakeitimais, padarytais Direktyva 92/118/EEB [2], ypač į jos 9 straipsnio 4 dalį,
kadangi Komisija, laikydamasi Sprendimo 94/338/EB [3] reikalavimų, nustatė išsamias taisykles, reglamentuojančias mėginių ėmimą tiriant gyvūnus Bendrijos vidaus prekyboje, kurį atlieka kompetentingos institucijos paskirties vietoje;
kadangi tais atvejais, jei remiantis paskirties vietoje atliktų gyvūnų patikrinimų rezultatais reikia taikyti Direktyvos 90/425/EEB 8 straipsnio 1 dalyje minimas priemones, būtina nustatyti tvarką, kurios turėtų laikytis paskirties valstybės narės kompetentinga institucija siųsdama pranešimą išsiuntimo valstybės narės atsakingajai institucijai;
kadangi taip pat būtina nustatyti taisykles, kurių, gavusi tokį pranešimą, turėtų laikytis išsiuntimo valstybė narė;
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Pranešimas, minimas Direktyvos 90/425/EEB 9 straipsnio 1 dalies pirmojoje pastraipoje, turi būti pateikiamas tiesiogiai raštu ir kuo greičiau.
2. Pranešimą, minimą 1 dalyje, sudaro:
- sveikatos sertifikato kopija ir, prireikus, siuntoje esančių gyvūnų skaičius ir jų aprašas,
- siuntos atvežimo į paskirties vietą data,
- mėginių paėmimo data ir laboratorinių tyrimų atlikimo data, jei mėginiai paimti, arba patikrinimo atlikimo data, jei tokių mėginių nebuvo paimta,
- patikrinimo rezultatų pobūdis ir, jei mėginiai buvo paimti, tirtų gyvūnų aprašymas, mėginių tyrimo pobūdis ir tokio tyrimo rezultatai.
2 straipsnis
1. Išsiuntimo valstybės narės kompetentinga institucija, gavusi 1 straipsnyje minimą informaciją, kuo greičiau, tačiau bet kuriuo atveju daugiausiai per septynias dienas gali pareikalauti:
- atlikti, prireikus Sprendimo 94/338/EB 3 straipsnio 3 dalyje minimo kartotinio ėminio ar alikvotinės dalies, vieną ar kelis tyrimus Bendrijos etaloninėje laboratorijoje arba kurioje nors patvirtintoje laboratorijoje, kurią bendru sutarimu parenka atitinkamos išsiuntimo valstybės narės ir paskirties valstybės narės kompetentingos institucijos,
- dalyvaujant įgaliotam atstovui atlikti klinikinį siuntos patikrinimą, jei ji yra patalpinta atskirai.
2. 1 dalyje minimų patikrinimų išlaidas padengia išsiuntimo valstybės narės kompetentinga institucija. Tačiau tokia valstybė narė, remdamasi nacionalinėmis taisyklėmis, gali perduoti tokias išlaidas apmokėti atitinkamiems ūkio subjektams.
3 straipsnis
Šis sprendimas skirtas valstybėms narėms.
Priimta Briuselyje, 1994 m. gegužės 25 d.